Mange tømmer ildstedet for aske alt for ofte. Det er faktisk fordelaktig å la det ligge et lag aske igjen på bunnen av ildstedet. Denne isolerer og beskytter bunnen, og gulvet under, mot den sterke varmen fra bålet. Mange synes også det er lettere å tenne opp i peisen om det ligger noen gamle kullbiter igjen fra tidligere. Aske er de ikke brennbare delene av veden, hovedsakelig mineraler.
Fordi aske er et veldig godt isolerende materiale kan man ofte finne små, glødende kullbiter gjemt inne i asken mange timer eller dager etter at bålet har slukket. Når du skal tømme aske er det derfor viktig at den tømmes i en bøtte med lokk, begge av metall. Denne må du la stå til du er helt sikker på at det ikke er glør igjen i asken. Aske kan ikke komposteres, men kan brukes som gjødsel dersom den stammer fra rent, ubehandlet trevirke. Alternativt kan den kastes sammen med restavfall.